
GUVERNUL ROMÂNIEI
MINISTERUL DEZVOLTĂRII, LUCRĂRILOR PUBLICE ȘI ADMINISTRAȚIEI
AGENŢIA NAŢIONALĂ A FUNCŢIONARILOR PUBLICI


ORDIN
pentru aprobarea Metodologiei-cadru privind elaborarea planurilor de management al structurilor funcționale conduse
    



Având în vedere:
- prevederile art. 3971 alin.(1) - (10), art. 3982 alin.(2),  art. 401 alin. (1) lit. p) și ale art. 4853 alin.(3)-(14) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare;
- prevederile art. XLI alin. (1) –(3) și ale art. XLII alin. (7) din Ordonanța de urgență a Guvernului nr. 7/2026 pentru modificarea şi completarea unor acte normative, precum şi pentru adoptarea unor măsuri pentru creşterea capacităţii financiare a unităţilor administrativ-teritoriale;
- referatul de aprobare nr. .........../2026 a proiectului de ordin al preşedintelui Agenţiei Naţionale a Funcţionarilor Publici pentru aprobarea Metodologiei-cadru privind instrucțiunile de elaborare a planurilor de management al structurilor funcționale conduse,  

În temeiul: art. 400 alin. (2) teza a II-a din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, al art. XLI alin. (5) din Ordonanța de urgență a Guvernului nr. 7/2026 pentru modificarea şi completarea unor acte normative, precum şi pentru adoptarea unor măsuri pentru creşterea capacităţii financiare a unităţilor administrativ-teritoriale, precum și al art. 12 alin. (6) din Hotărârea Guvernului nr. 785/2022 privind organizarea şi funcţionarea Agenţiei Naţionale a Funcţionarilor Publici, cu modificările ulterioare

preşedintele Agenţiei Naţionale a Funcţionarilor Publici
emite prezentul ordin.

Art. 1. – Se aprobă Metodologia-cadru privind elaborarea planurilor de management al structurilor funcționale conduse, prevăzută în anexa care face parte integrantă din prezentul ordin.
Art. 2. – Prezentul ordin intră în vigoare la data de 1 ianuarie 2027.
			Art. 3. – Prezentul ordin se publică în Monitorul Oficial al României, Partea I.


PREŞEDINTE
Vasile-Felix COZMA


Bucureşti
Nr. ............. din .............
                                                               
Anexă 
la Ordinul președintelui Agenţiei Naţionale a Funcţionarilor Publici nr.__________/2026
 

Metodologia-cadru privind elaborarea planurilor de management 
al structurilor funcționale conduse


CAPITOLUL I
Dispoziții generale


	Art. 1. – Scopul prezentei metodologii-cadru de elaborare a planurilor de management al structurilor funcționale conduse, denumită în continuare metodologie, este de a asigura un cadru unitar aplicabil funcționarilor publici din categoria înalților funcționari publici și funcționarilor publici de conducere care ocupă funcții sensibile în administrația publică centrală, în ceea ce privește elaborarea planurilor de management al structurilor funcționale conduse, prin reglementarea regulilor și etapelor de elaborare, precum și a procedurii de aprobare și actualizare a acestora.
Art. 2.  - Prezenta metodologie se aplică funcționarilor publici din categoria înalților funcționari publici și funcţionarilor publici de conducere prevăzuţi la art. 3742 alin. (1) și (6) din Ordonanța de urgență a Guvernului nr. 57/2019, cu modificările și completările ulterioare.
  Art. 3. – În sensul prezentei metodologii, următorii se definesc după cum urmează:

a) actualizarea planului de management - procesul de revizuire a conținutului planului de management, ca urmare a modificării obiectivelor instituționale sau a cadrului normativ aplicabil;
b) funcționari publici de conducere - funcționarii publici de conducere prevăzuți la art. 374² alin. (6) din Ordonanța de urgență a Guvernului nr. 57/2019, cu modificările și completările ulterioare, respectiv funcționarii publici de conducere care ocupă funcții sensibile în administrația publică centrală;
c) indicator de performanță - instrument de măsurare cantitativă sau calitativă a gradului de realizare a unui obiectiv de performanță;
d) obiectiv de performanță - rezultat concret urmărit în exercitarea atribuțiilor funcției publice, stabilit pentru perioada mandatului înaltului funcționar public sau funcționarului public de conducere, în corelare cu obiectivele instituționale și atribuțiile prevăzute în fișa postului;
e) obiective instituționale - obiectivele stabilite la nivelul autorității sau instituției publice prin documente strategice, acte normative sau decizii ale conducătorului instituției;
f) plan de management - documentul elaborat de înaltul funcționar public sau funcționarul public de conducere, în termenele prevăzute la art. 4 alin. (1) și (2) din prezenta metodologie, care cuprinde obiectivele de performanță individuale, indicatorii aferenți și rezultatele preconizate pentru structura/structurile funcționale conduse, în corelare cu obiectivele instituționale;
g) plan strategic instituțional - documentul de planificare strategică elaborat la nivelul autorității sau instituției publice, acolo unde acesta există, care stabilește direcțiile de dezvoltare pe termen mediu;
h) rezultat - nivelul de performanță propus a fi atins pentru un indicator, într-un interval de timp determinat;
i) rezultat intermediar - nivel de performanță stabilit pentru o etapă intermediară din perioada de implementare a planului de management;
j) structură funcțională condusă - fiecare dintre compartimentele organizatorice, stabilite potrivit regulamentului de organizare și funcționare al autorității sau instituției publice, aflate în coordonarea sau subordinea înaltului funcționar public sau funcționarului public de conducere, după caz;
k) valoare de referință - nivelul inițial al indicatorului de performanță, determinat la momentul elaborării planului de management.

CAPITOLUL II
Procedura de elaborare și conținutul planului de management


Art. 4. - (1) În termen de maximum 6 luni de la data numirii în funcția publică din categoria înalților funcționari publici, înaltul funcționar public elaborează planul de management al structurilor funcționale conduse, care cuprinde obiectivele individuale și indicatorii de performanță aferenți propuse a fi realizate pe durata perioadei de 3 ani supuse evaluării multianuale a performanțelor profesionale individuale.
(2) În termen de maximum 6 luni de la data numirii în funcția publică de conducere, funcționarul public de conducere elaborează planul de management al structurii/structurilor funcționale conduse, care cuprinde obiectivele individuale și indicatorii de performanță aferenți propuse a fi realizate pe durata perioadei de 5 ani, supuse evaluării multianuale a performanțelor profesionale individuale.
(3) La elaborarea planului de management se au în vedere, în mod cumulativ:
a) atribuțiile și responsabilitățile structurilor funcționale conduse, prevăzute în regulamentul de organizare și funcționare al autorității sau instituției publice și în fișa postului corespunzătoare funcției publice;
b) obiectivele instituționale stabilite prin documente strategice la nivelul autorității sau instituției publice;
c) planul strategic instituțional, acolo unde acesta există, la nivelul ministerelor și al Secretariatului General al Guvernului;
d) alte documente strategice relevante pentru domeniul de activitate al autorității sau instituției publice, inclusiv cele asumate la nivel național sau internațional, la care România este parte.
(4) În plus față de elementele prevăzute la alin. (3), planul de management elaborat de funcționarul public de conducere are în vedere și planul de management al structurilor conduse de înaltul funcționar public din cadrul aceleiași autorități sau instituții publice, acolo unde este cazul, în vederea asigurării coerenței manageriale.
Art. 5. - (1) Planul de management se elaborează conform modelului-cadru prevăzut în anexa nr. 1 la prezenta metodologie și cuprinde următoarele secțiuni:
a) introducere;
b) misiune și viziune strategică;
c) priorități pentru primul an;
d) obiective de performanță pentru perioada mandatului;
e) indicatori de performanță;
f) resurse și condiții de implementare;
g) riscuri și măsuri de diminuare a riscurilor, după caz.
(2) Detalierea conținutului secțiunilor prevăzute la alin. (1) este prevăzută în anexa nr. 1 la prezenta metodologie.
(3) Obiectivele de performanță individuale pot include, după caz, obiective specifice.

Art. 6 - (1) Planul de management al structurilor funcționale conduse elaborat de înaltul funcționar public trebuie să conțină minimum 8 obiective de performanță individuale, stabilite pentru o perioadă de 3 ani consecutivi.
(2) Planul de management al structurilor funcționale conduse elaborat de funcționarul public de conducere trebuie să conțină minimum 7 obiective de performanță individuale, stabilite pentru o perioadă de 5 ani consecutivi.
(3) Obiectivele de performanță prevăzute la alin. (1) trebuie să îndeplinească, cumulativ, următoarele condiții:
a) să fie corelate cu obiectivele instituționale stabilite prin documente strategice la nivelul autorității sau instituției publice, precum și cu planul strategic instituțional, acolo unde acesta există, la nivelul ministerelor și al Secretariatului General al Guvernului, și cu alte documente strategice relevante pentru domeniul de activitate al autorității sau instituției publice;
b) să fie corelate cu obiectivele de performanţă stabilite de conducătorul autorităţii sau instituţiei publice pentru primul an;
c) să reflecte atribuțiile structurilor funcționale conduse/coordonate;
d) să fie formulate clar și concis, astfel încât să vizeze un domeniu de acțiune determinat;
e) să permită cuantificarea sau evaluarea progresului;
f) să fie stabilite în sfera de competență și responsabilitate a înaltului funcționar public;
g) să fie realizabile în raport cu resursele disponibile;
h) să prevadă un termen cert de realizare.
(4) Obiectivele de performanță prevăzute la alin. (2) trebuie să îndeplinească, cumulativ, următoarele condiții:
a) să fie corelate cu obiectivele instituționale stabilite prin documente strategice la nivelul autorității sau instituției publice;
b) să fie corelate cu obiectivele de performanță stabilite de conducătorul autorității sau instituției publice pentru primul an;
c) să fie corelate cu obiectivele și direcțiile stabilite în planul de management al înaltului funcționar public, acolo unde acesta există;
d) să reflecte atribuțiile structurii/structurilor funcționale conduse;
e) să fie formulate clar și concis, astfel încât să vizeze un domeniu de acțiune determinat;
f) să permită cuantificarea sau evaluarea progresului;
g) să fie stabilite în sfera de competență și responsabilitate a funcționarului public de conducere;
h) să fie realizabile în raport cu resursele disponibile și cu limitele competenței de decizie;
i) să prevadă un termen cert de realizare.
(5) Obiectivele individuale se stabilesc în conformitate cu prevederile alin.(3) și (4) și se detaliază în formularul prevăzut în anexa nr. 2 la prezenta metodologie. 
Art. 7 - (1) Pentru fiecare obiectiv de performanță se stabilesc indicatori de preformanță care permit evaluarea gradului de realizare a acestuia.
(2) Indicatorii de performanță trebuie să îndeplinească, cumulativ, următoarele condiții:
a) să fie relevanți - să reflecte în mod direct obiectivul măsurat;
b) să fie măsurabili - să permită cuantificarea sau evaluarea obiectivă;
c) să fie verificabili - să fie fundamentați pe date verificabile, provenite din surse de date identificate;
d) să fie comparabili - să permită analiza evoluției în timp.

Art. 8 - Planul de management al structurilor funcționale conduse poate include, după caz, pe lângă obiectivele și indicatorii de performanță prevăzuți la art. 6 și 7, și următoarele elemente:
a) resursele financiare estimate necesare realizării obiectivelor;
b) resursele umane estimate necesare realizării obiectivelor;
c) alte condiții necesare pentru realizarea obiectivelor.
CAPITOLUL III
Aprobarea și actualizarea planului de management
Art. 9 - (1) Planul de management al structurilor funcționale conduse se transmite de către înaltul funcționar public sau, după caz, de către funcționarul public de conducere, conducătorului autorității sau instituției publice, în vederea aprobării.
(2) Conducătorul autorității sau instituției publice analizează planul de management și, în termen de maximum 10 zile lucrătoare de la primirea acestuia, dispune:
        a) aprobarea acestuia;
        b) modificarea acestuia în condițiile prevăzute la art. 3971 alin. (7) și (8) sau, după caz, la art. 4853 alin.(9) și (10) din Ordonanța de urgență a Guvernului nr. 57/2019, cu modificările și completările ulterioare.

Art. 10 - (1) În cazul neaprobării planului de management pentru motive de oportunitate, conducătorul autorității sau instituției publice indică elementele care necesită modificare și justificarea acestora.
(2) În cazul neaprobării planului de management pentru motive de legalitate, conducătorul autorității sau instituției publice indică dispozițiile legale considerate a fi încălcate.
(3) În situația prevăzută la art. 9 alin. (2) lit. b) din prezenta metodologie, înaltul funcționar public sau, după caz, funcționarul public de conducere, are obligația de a revizui planul de management în conformitate cu observațiile formulate și de a-l retransmite conducătorului autorității sau instituției publice spre aprobare, în termen de 10 zile lucrătoare de la data primirii refuzului.
(4) Refuzul neîntemeiat al înaltului funcţionar public sau, după caz, al funcționarului public de conducere, de a reface planul de management constituie abatere disciplinară şi se sancţionează, după caz, conform prevederilor art. 3971 alin. (9), respectiv art. 4853 alin. (14)  din Ordonanța de urgență a Guvernului nr. 57/2019, cu modificările și completările ulterioare. 
(5) Motivarea refuzului revizuirii planului de management se atașează planului de management retransmis conducătorului autorității sau instituției publice spre aprobare.

Art. 11. – (1) Planul de management al structurilor funcționale conduse se actualizează, ori de câte ori intervin modificări ale:
a) obiectivelor instituționale stabilite prin documente strategice de la nivelul autorităţii sau instituţiei publice;
b) planului strategic al autorității sau instituției publice.
(2) Actualizarea planului de management nu poate conduce la modificarea obiectivelor de performanță care nu sunt afectate de schimbările prevăzute la alin. (1).
(3) Înaltul funcționar public sau, după caz, funcționarul public de conducere are obligația de actualizare a planului de management în termen de maximum 3 luni de la data intervenirii situațiilor prevăzute la alin. (1).
(4) Aprobarea planului de management actualizat se realizează cu respectarea prevederilor art. 10 și 11 din prezenta metodologie.
(5) Refuzul neîntemeiat al înaltului funcţionar public sau, după caz, al funcționarului public de conducere, de a actualiza planul de management constituie abatere disciplinară şi se sancţionează, după caz, conform prevederilor art. 3971 alin. (9), respectiv art. 4853 alin. (14) din Ordonanța de urgență a Guvernului nr. 57/2019, cu modificările și completările ulterioare.

Art. 12. – Anexele nr. 1 și 2 fac parte integrantă din prezenta metodologie.

Anexa nr. 1
la Metodologia-cadru privind elaborarea planurilor de management 
al structurilor funcționale conduse




MODEL - CADRU

Plan de management
Anul…….

Denumirea autorității/instituției publice:
Numele funcționarului public:
Funcția publică deținută:



	

































Cuprins

Partea I Introducere………………………………………………….
Partea a II-a Misiune și viziune strategică…………………………..
Partea a III-a Priorități …………………………………
Partea a IV-a Obiective și indicatori de performanță………………..
Partea a V-a Resurse și condiții de implementare…………………...
Partea a VI-a Riscuri și măsuri de diminuare a riscurilor……………
Partea a VII-a Anexe…………………………………………………




























Instrucțiuni pentru completarea 
planului de management

Partea I – Introducere
Secțiunea se completează prin prezentarea succintă a autorității sau instituției publice, incluzând principalele atribuții și domenii de activitate. Se descrie contextul instituțional relevant, strategic, normativ, instituțional care fundamentează elaborarea planului de management. Se evidențiază, după caz, elemente precum cadrul normativ, obiectivele strategice naționale sau obligații asumate la nivel național ori internațional prin documente strategice sau programatice care influențează activitatea autorității sau instituției publice.

Partea a II-a – Misiune și viziune strategică
Secțiunea se completează prin definirea rolului autorității sau instituției publice în cadrul sistemului administrativ și contribuția acesteia la realizarea obiectivelor strategice naționale. Se descriu direcțiile principale de dezvoltare pentru perioada mandatului, cu indicarea rezultatelor urmărite pe termen mediu. Formularea trebuie să fie clară și orientată spre rezultate, evitând formulările generale sau descriptive fără legătură cu obiectivele ulterioare.

Partea a III-a – Priorități 
Secțiunea se completează prin identificarea și descrierea principalelor priorități pentru primul an de implementare a planului de management. Pentru fiecare prioritate se vor indica rezultatele concrete urmărite, în corelare cu obiectivele de performanță. Prioritățile trebuie să fie limitate la un număr rezonabil și să reflecte acțiunile cu impact imediat sau esențial pentru atingerea obiectivelor de performanță individuale stabilite pentru perioada mandatului.

Partea a IV-a – Obiective și indicatori de performanță
Secțiunea se completează prin includerea obiectivelor de performanță și a indicatorilor aferenți, în conformitate cu prevederile metodologiei și cu formularul din anexa nr. 2 la prezenta metodologie. Pentru fiecare obiectiv se stabilesc indicatori relevanți, valori de referință și ținte, astfel încât să permită evaluarea progresului și a gradului de realizare. Obiectivele și indicatorii trebuie să fie corelate și cu resursele disponibile.

Partea a V-a – Resurse și condiții de implementare
Secțiunea se completează, după caz, prin indicarea resurselor financiare, materiale și umane necesare realizării obiectivelor, precum și a altor condiții relevante (de exemplu: instrumente informatice, baze de date, colaborări instituționale, etc). Se menționează acele elemente care pot influența în mod direct capacitatea de implementare a planului de management.

Partea a VI-a – Riscuri și măsuri de diminuare a riscurilor
Secțiunea se completează prin identificarea principalelor riscuri care pot afecta realizarea obiectivelor și, după caz, prin descrierea măsurilor de diminuare sau gestionare a acestora. Se au în vedere riscuri de natură operațională, financiară, legislativă sau organizațională, în măsura în care acestea pot influența implementarea planului de management.

Partea a VII-a – Anexe


Secțiunea se completează conform anexei nr. 2 la prezenta metodologie.

Anexa nr. 2
la Metodologia-cadru privind elaborarea planurilor de management 
al structurilor funcționale conduse
 

	Obiectiv general:


	Obiectiv specific (dacă este cazul):

	Indicator de performanță 1:
Explicație indicator:
Sursa datelor:

	Valoare de referință Anul n: 
	Rezultat intermediar (dacă este cazul)
	Rezultat (an n+3) sau (an n+5)


	Indicator de performanță 2:

Explicație indicator:
Sursa datelor:

	Valoare de referință - Anul n:
	Rezultat intermediar (dacă este cazul)
	Rezultat (an n+3) sau (an n+5)




	

Instrucțiuni pentru completarea formularului prevăzut 
în anexa nr. 2 la metodologie


1. Obiectiv general - se completează obiectivul de performanță stabilit în conformitate cu condițiile prevăzute la art. 6 alin. (2) din metodologie;
2. Obiectiv specific (dacă este cazul) - se completează în situația în care obiectivul general este detaliat prin sub-obiective specifice. Se recomandă utilizarea obiectivelor specifice în situația în care obiectivul general este complex, și nu se impune stabilirea a două sau mai multor obiective generale care să vizeze aspect similiare sau dacă obiectivul general vizează o structură funcțională cu mai multe direcții de acțiune;
3. Indicator de performanță - se completează denumirea indicatorului de performanță stabilit conform art. 7 alin. (2) din metodologie, astfel încât să permită evaluarea gradului de realizare a obiectivului. Se pot stabili unul sau mai mulți indicatori de performanță pentru fiecare obiectiv. Indicatorii de performanță pot fi:
a) cantitativi – indicatori exprimați în valori numerice, care permit cuantificarea directă a rezultatelor (număr, procentul, durata);
b) calitativi – indicatori care evaluează nivelul de realizare a obiectivelor prin utilizarea unor criterii de apreciere a rezultatelor, exprimate, de regulă, descriptiv (de exemplu: nivelul de satisfacție al beneficiarilor exprimat prin calificative, nivelul de conformitate al documentelor evaluat pe baza unor criterii – scăzut, mediu, ridicat).
4. Explicație indicator - se descrie modul de calcul sau de determinare a indicatorului, inclusiv elementele care intră în componența acestuia;
5. Sursa datelor - se indică sursa datelor utilizate pentru determinarea indicatorului, respectiv sisteme informatice, baze de date interne sau ale instituțiilor subordonate, evidențe administrative ori alte surse verificabile. Se va avea în vedere utilizarea unor surse de date existente sau, după caz, necesitatea dezvoltării unor mecanisme de colectare și gestionare a datelor;
6. Valoare de referință - Anul n (anul elaborării planului de management) – se completează valoarea de referință a indicatorului la momentul elaborării planului de management;
7. Rezultat intermediar – se completează una sau mai multe valori intermediare ale indicatorului, stabilite pentru perioada de implementare a planului de management, în vederea monitorizării progresului.
8. Rezultat (an n+3) sau an (n+5) – se completează valoarea finală a indicatorului care urmează a fi atinsă la finalul perioadei de 3 ani respectiv 5 ani;
9. Tabelul prevăzut în anexa nr. 2 la metodologie se completează pentru fiecare obiectiv stabilit.

